Рођен је 11. јануара 1915. године у Рогамима, код Подгорице. Након завршене основне школе, похађао је гимназију у Подгорици. После шестог разреда гимназије, прешао је у Београд и завршио Нижу школу Војне академије Југословенске војске. Априлски рат дочекао је у чину поручника. Након капитулације Југословенске војске, Васо Јовановић се вратио у родно место и радио на организовању оружаног устанка. Учествовао је у Тринаестојулском устанку. Као напредно оријентисани официр, јула 1941. године је примљен у чланство Комунистичке партије Југославије (КПЈ).